TQM เด้ง 4% รับแผนขยายธุรกิจหนุนรายได้แตะ 1.5 หมื่นลบ.ภายในปี 63
TQM เด้ง 4% รับแผนขยายธุรกิจหนุนรายได้แตะ 1.5 หมื่นลบ.ภายในปี 63 โดย ณ เวลา 11.13 น. อยู่ที่ระดับ 29 บาท บวก 1 บาท หรือ 3.57% สูงสุดที่ระดับ 29 บาท ต่ำสุดที่ระดับ 28.25 บาท มูลค่าการซื้อขาย 26.02 ล้านบาท
18 มี.ค. 2562

ผู้สื่อข่าวรายงานว่า ราคาหุ้น บริษัท ทีคิวเอ็ม คอร์ปอเรชั่น จำกัด (มหาชน) หรือ TQM ณ เวลา 11.13 น. อยู่ที่ระดับ 29 บาท บวก 1 บาท หรือ 3.57% สูงสุดที่ระดับ 29 บาท ต่ำสุดที่ระดับ 28.25 บาท มูลค่าการซื้อขาย 26.02 ล้านบาท

โดยราคาหุ้น TQM ปรับตัวเพิ่มขึ้นวันนี้ หลังมีการรายงานข่าวว่า นายอัญชลิน พรรณนิภา ประธาน บริษัท ทีคิวเอ็ม คอร์ปอเรชั่น จำกัด (มหาชน) หรือ TQM เปิดเผยถึงกลยุทธ์การดำเนินงานของบริษัท ทีคิวเอ็ม อินชัวร์รันส์ โบรคเกอร์ จำกัด (TQM Broker) ซึ่งเป็นบริษัทในเครือในปีนี้ว่า บริษัทได้วางกลยุทธ์ TQM Digital ตอกย้ำการเป็นผู้นำ Insure Tech จากการนำเทคโนโลยีมาปรับกระบวนการทำงานของทีคิวเอ็มสู่ระบบดิจิทัลอย่างเต็มรูปแบบ (TQM Digitalization) ภายใต้คอนเซ็ปต์ “TQM เพื่อนคุณ 24 ชั่วโมง” ผ่าน 8 โครงการใหญ่ เพื่อให้เข้าถึงลูกค้ารายย่อยมากขึ้น
พร้อมกันนี้ บริษัทมั่นใจว่าจะสามารถสร้างการเติบโตด้านยอดขายปีนี้เป็นระดับ 12,690 ล้านบาท ได้ตามเป้าหมายที่วางไว้ จากปีก่อนทำได้ 11,095 ล้านบาท และคาดจะเพิ่มขึ้นเป็น 15,000 ล้านบาท ในปี 63